Sag anlagt den 16. juni 2022 – LG Chem mod Kommissionen
(Sag T-356/22)
Processprog: engelsk
Parter
Sagsøger: LG Chem, Ltd. (Seoul, Sydkorea) (ved advokaterne P. Vander Schueren og T. Martin Brieu)
Sagsøgt: Europa-Kommissionen
Sagsøgerens påstande
–    Søgsmålet antages til realitetsbehandling.
–    Kommissionens gennemførelsesforordning (EU) 2022/547 af 5. april 2022 om indførelse af en endelig antidumpingtold på importen af superabsorberende polymerer med oprindelse i Republikken Korea 1 (herefter »den anfægtede forordning«) annulleres, for så vidt som den vedrører sagsøgeren.
–    Kommissionen tilpligtes at betale sagsøgerens sagsomkostninger.
Søgsmålsgrunde og væsentligste argumenter
Til støtte for søgsmålet har sagsøgeren fremsat fire anbringender.
1.    Det første anbringende om, at Kommissionen anlagde åbenbart urigtige skøn, tilsidesatte artikel 3, stk. 3, i Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union 1 (herefter »grundforordningen«) og tilsidesatte sagsøgerens ret til forsvar i forbindelse med Kommissionens analyse af virkningen af importen fra Korea på priserne
2.    Det andet anbringende om, at Kommissionen anlagde åbenbart urigtige skøn, handlede i strid med grundforordningens artikel 3, stk. 2, 5, 6 og 7, og tilsidesatte begrundelsespligten, idet den analyserede den skade, der var påført produnterne i Unionen, på en partisk måde, og idet den tilskrev den skade, der angiveligt var forvoldt, importen fra Korea, snarere end andre kendte faktorer.
3.    Det tredje anbringende om, at Kommissionen anlagde åbenbart urigtige skøn, handlede i strid med grundforordningens artikel 3, stk. 3, og artikel 9, stk. 4, og tilsidesatte sagsøgerens ret til forsvar, idet den fastsætte skadesmargenen på grundlag af et forenklet varekontrolnummer, idet den undlod at fremlægge passende ikke-fortrolige sammendrag af beregningerne af skadesmargenen, og idet den undlod at tage hensyn til andre kendte skadesfaktorer i forbindelse med dens fastsættelse af skadesmargenen.
4.    Det fjerde anbringende om, at Kommissionen gennemførte undersøgelsen i strid med sagsøgerens ret til forsvar og i strid med retten til god forvaltning.
____________
1     EUT 2022, L 107, s. 27.
1     EUT 2016, L 176, s. 21.